A chláirsioch Chnuic Í Chosgair
Gofraidh Fionn Ó Dálaigh cct.
A chláirsioch Chnuic Í Chosgair
chuirios súan ar síorrosgaibh,
a nuallánach bhinn bhlasda,
ghrinn fhuaránach fhorasda.
A chlár buadha as bláith mínlearg,
a mhonghárach mhéirfhírdhearg,
a cheóladhach do chealg sinn,
a dhearg leómhanach láinbhinn.
A bhrégadh eóin a healta,
a fhionnfhuaradh aigionta,
a dhonn bhionnfhoclach bhallach,
lonn iongantach iodhlannach.
A leighios gach laoich ghonta,
a shógh brégtha banntrachta,
a eól gnáthach ós goirmlinn,
a cheól fáthach foghairbhinn.
A bháthadh gacha croinn chiúil,
a chrann taitneamhach taidhiúir,
a chomhnaidhi eidir chloinn gCoinn,
a chroinn donnbhuidhi dhíoghainn.
A aoinleannán na n-eólach,
a chorrach bhláith bhinncheólach,
a rélta chorcra ós cionn síodh,
a mhionn ochta na n-airdríogh.
A sgatha binne boga,
a chláirsioch dhonn Diarmada,
a chruth gan fhúath ó fheadhain,
a ghuth cúach a gcéiteamhain.
Ní chúala ceól mar do chronn,
tar éis Túaithi Dé Danann;
a chraobh dhonnloghach dhata,
chaomh fhorbharach allata.
A fhúaim trágha ré toinn cciúin,
a chrann fosgadhghlan fírchiúil,
fleadha 'gá n-ól it fhochair,
a ghlór eala ós fhionnshrothaibh.
A núall ban sídhe a Síth Lir,
's gan ceól do chor at aighidh,
ód threóir as téidbhinn gach teach,
a chéidrinn cheóil na gcláirsioch.
Nó no as tú an Áisioch Fhalláin,
an Mhíonghlórach Mhanannáin,
ríoghna súarca ag tríall it theach,
do mhían do chúarta, a chláirsioch.
Nó as tú do bhí ag Aonghus Óg
i mBrugh Bóinni na míonród — 
cuirfidh sé snaidhm ar eólach — 
fa hé th'ainm an Ilcheólach.
Ó Mhanannán tar muir mall
cláirsioch mar thú fúair Fionnbharr — 
nír féadadh snaidhm badh socra — 
darbh ainm Brégadh Banntrachta.
Tú Ballchaomh Bhuadha Bhuidhbh Dheirg,
iomdha ball corcra id chaoimhleirg,
ballchaomh ód thochta gach teach,
a lannchraobh chorcra, a chláirsioch.
Féithchiúin Ilbhreic Easa Ruaidh,
cláirsioch chruthach cheóil fhionnfhuair,
ciúin do labhair ar gach leath,
samhail do chiúil, a chláirsioch.
Badh í an Téidbhinn th'ainm oile
ag mac Donnchaidh Dhormhaighi;
tug tú do thédaibh 'na theach
gur mhédaigh do chlú, a chláirsioch.
Do-bhéram ainm nua anosa
ort, a chláirsioch chéadnasa,
réidh ód chlú troimfhearg troda,
as tú Doinndearg Dhiarmada.
Ag Diarmait as dócha dhuit
bheith fa chlú, a chláirsioch orrdhruic;
ní haigionta tnúdh ré a theach,
ní múr caigiolta cláirsioch.
A Í Chonchobhair chathrach Coinn,
a mheic mheic Í Mhaoil Eachloinn,
daoine sona ag tnúdh réd theach,
do mhúr as cora cláirsioch.
Adhmholadh Coluim Chille,
ní fhuil ceól as coimmbinne,
béraidh sé re seal nguidhi
mé go Teagh na Trócaire.
Aoghuiriocht Pheadair Phuirt Grég
lór liom ar chion dum choimhéd,
ar ar gcúl do chrann smachta,
thall i ndún na diadhachta.
Ar mhéid meadhrach a mhúir chuirr
Mháig Eochagáin fhúair urruim
biaidh cnoc lomnán ar gach leath
d'orghán a chrot 's a chláirsioch. A chláirsioch.